1.ĮVADAS

Reglamentu (ES) Nr. 376/2014 siekiama gerinti aviacijos saugą užtikrinant, kad atitinkama su civilinės aviacijos sauga susijusi informacija būtų pranešama, renkama, saugoma, apsaugoma, ja būtų keičiamasi, ji būtų platinama ir analizuojama. Vienintelis pranešimų apie įvykius tikslas yra avarijų ir incidentų prevencija.

Šio reglamento 7 straipsnio 6 dalyje nustatyta, kad Komisijai suteikiami įgaliojimai pagal 18 straipsnį priimti deleguotuosius aktus, kuriais apibrėžiama bendra Europos rizikos klasifikacijos sistema (ERCS).

Be to, reglamento 17 straipsnyje nustatyta, kad Komisijai suteikiami įgaliojimai pagal 18 straipsnį priimti deleguotuosius aktus siekiant:

a) atnaujinti I priede nustatytą privalomų duomenų laukelių pranešimuose apie įvykius sąrašą, kai, atsižvelgiant į taikant šį reglamentą įgytą patirtį, paaiškėja, kad būtini pakeitimai aviacijos saugai pagerinti;

b) atnaujinti III priede nustatytą Europos centrinės saugyklos informacijos prašymo formą, kad būtų atsižvelgta į įgytą patirtį ir naujus pokyčius;

c) suderinti visus priedus su ECCAIRS programine įranga ir ADREP taksonomija, taip pat su Sąjungos priimtais teisės aktais ir tarptautiniais susitarimais.

Šiuo klausimu reglamento 18 straipsnio 2 dalyje nustatyta, kad Komisija parengia Europos Parlamentui ir Tarybai skirtą naudojimosi deleguotaisiais įgaliojimais ataskaitą.

2.ĮGALIOJIMAI PRIIMTI DELEGUOTUOSIUS AKTUS

Europos rizikos klasifikavimo schema (ERCS)

Nors reglamento 7 straipsnio 6 dalis iš esmės yra deleguotojo akto, kuriuo apibrėžiama ERCS, teisinis pagrindas, taip pat svarbu atsižvelgti į šio straipsnio 5 ir 7 dalis.

Pagal 7 straipsnio 6 dalį deleguotąjį aktą, kuriuo apibrėžiama ERCS, galima priimti po to, kai pagal to paties straipsnio 5 dalį parengiama ERCS. Be to, ERCS, kaip apibrėžta deleguotajame akte, turi būti įgyvendinama laikantis pagal 7 straipsnio 7 dalį priimtame įgyvendinimo akte nustatytų taisyklių. Kitaip tariant, ERCS galutinai įgyvendinama po įvairių vienas po kito atliekamų, tačiau tarpusavyje glaudžiai susijusių veiksmų.

ERCS baigta kurti 2017 m. gegužės 15 d., t. y. ne vėliau nei 7 straipsnio 5 dalyje nustatytą tikslinę dieną.

Su vėlesniu deleguotojo akto, kuriuo apibrėžiama ERCS, priėmimu susiję darbai yra pradėti, tačiau iki šiol dar neužbaigti. Komisija laikėsi nuomonės, kad, siekiant parengti nuoseklų taisyklių rinkinį ir atsižvelgiant į poreikį sėkmingai įgyvendinti schemą, būtų pageidautina deleguotąjį aktą pagal 6 dalį rengti kartu su 7 dalyje numatytu įgyvendinimo aktu (-ais) ir juos priimti vienu metu.

Todėl Reglamento (ES) Nr. 376/2014 7 straipsnio 6 dalimi suteiktais įgaliojimais iki šiol nepasinaudota.

Priedų pakeitimai

Reglamento 17 straipsniu Komisijai suteikiami įgaliojimai, kai tinkama, priimti deleguotuosius aktus, kuriais iš dalies keičiami reglamento priedai. Tikėtina, kad tokie pakeitimai laikui atėjus bus reikalingi atsižvelgiant į sukauptą patirtį ir naujus pokyčius, susijusius su reglamento įgyvendinimu, tačiau nustatyta, kad iki šiol priedų turinys, atsižvelgiant į jų dabartinę formuluotę, dar atitinka savo paskirtį.

Todėl įgaliojimais priimti deleguotuosius aktus, kuriais iš dalies keičiami priedai, iki šiol nepasinaudota.

3.IŠVADOS